Bekende Pta-arena in ligte laaie‘n Brand by die Heartfelt Arena (4 September 2018). Foto: Twitter Brandbestryders is steeds op die toneel waar ŉ reusebrand by die bekende Heartfelt Arena net buite Centurion uitgebreek het. Johan Pieterse, woordvoerder van die Tshwane-nooddienste, het aan Maroela Media gesê die vlamme van die brand is reeds geblus, maar brandbestryders is steeds besig om plekke wat nog smeul nat te spuit. Talle mense het foto’s op sosiale media gedeel van dik, swart rookwolke wat bo die arena uitborrel. Volgens sosialemediagebruikers kon die rook kilometers ver gesien word. Verskeie mense het ook hul kommer uitgespreek oor hoe die brand die Unisa-eksamens sal beïnvloed, aangesien dié sentrum as eksamenlokaal vir studente gebruik sou word. ‘n Brand by die Heartfelt Arena (4 September 2018). Foto: Twitter Pieterse het aan Maroela Media gesê die saal, dak, klankdempers en gordyne van die arena het gebrand. Ongeveer 80 stoele is ook in die brand vernietig. Volgens Pieterse is die kantore by die arena nie deur die brand geaffekteer nie. “Hulle was besig om herstelwerk in die saal te doen. Een van die mense op die toneel het vir ons gesê hulle het onder meer lugversorgers geïnstalleer. Terwyl hulle besig was om sweiswerk te doen, het van die goed aan die brand geraak en hulle kon uiteraard nie die vlamme onder beheer bring nie,” het hy gesê. Volgens Pieterse is dit nog nie moontlik om ŉ beraming van die skade te doen nie. Niemand is in die brand beseer nie. Die Heartfelt Arena kon nie Dinsdagmiddag telefonies bereik word nie. Daar is ook nog geen amptelike verklaring oor die brand uitgereik nie. Heartfelt Arena Roger Dyaon Road on fire. Emergency services on scene.#emergencyservices #tshwane pic.twitter.com/9YsAMYVUx0 — Seraphim Security (@SeraphimRSA) September 4, 2018